金文学招同钱编修载韦含人谦𢗝谢编修墉吴舍人钱赞善家舍人游万泉庄
王鸣盛 (Qing)
九十春忽半，枯坐成书癖。金生来唤我，今日花朝期。城南足烟景，斗酒聊可携。芦塘可游钧，苔磴可攀跻。何苦掷心力，钻此故纸堆。抛书笑绝倒，此语良复佳。撩拨我狂兴，破费君酒赀。迢迢白纸坊，渐少尘侵衣。峨峨右安门，出城行长堤。山水我故人，数载会面稀。今晨喜相见，翠色浮须眉。双轮簸复停，残梦醒复迷。恰如撶子船，摇兀翻忘疲。行行三四里，道旁见残碑。感波柏下人，学仙冢累累。稍南又一冢，长生道院基。亦有仆地石，模糊剩铭词。曾闻神乐观，旧隶太常司。云何列卿衔，乃畀黄冠师。始知明中叶，秕政日以滋。回首陵谷迁，剥落螭与龟。惟余滥泉声，遥和松声哀。饮马投一钱，驱车向前陂。西山叠嶂绕，悬瀑跳珠玑。散成万千眼，处处波潆洄。此地林壑幽，洑流互逶迤。或圆偃如月，或方椭如圭。是万乃强名，其数敦细推。昔为鹅鸭所，游人不敢窥。今兹盛亭榭，纵横插笆篱。犹记祖家庄，妙绝渔洋诗。庄虽数易主，水木仍清晖。入门乍空旷，汪汪数顷池。略彴缭而曲，池水清且漪。春雪暖乍融，轻冰解流澌。东风吹绿皱，蹙作鳞差差。萧寥洲溆外，芦笋生未齐。白鸟来何心，翻飞雪樆𣘩。土山远多态，冈垄分垂义。乱筱戛琅玕，杂树纷间之。登登步高下，一步神一怡。邃馆与凉堂，䆗窱连廊簃。亦有卵石径，亦有罫局畦。所惜来太早，髡柳尚少稊。何况紫丁香，朱藤黄荼蘼。我侪乐閒放，不在繁艳时。爱此荒寂景，转得一段奇。攀枝蹋阁遍，乘兴寻招提。像设妙庄严，刹竿矗崴巍。蒲牢吼如牛，也复明代遗。凿名字夭斜，大抵皆阉儿。奚奴颇解事，行厨咄嗟移。招要入林间，栲栳坐水湄。自诧酒肠宽，饮若灌漏卮。坐中六七公，同里数辛楣。若论相识久，老钱及瘦韦。我兄近逃禅，吴谢各不羁。独有贤主人，乃是新相知。乐哉今夕会，醉起争留题。试待红药坼，重来问丰宜。